Document ID: 32000R1960

Komisijas Regula (EK) Nr. 1960/2000
(2000. gada 15. septembris),
ar ko groza I un III pielikumu Padomes Regulai (EEK) Nr. 2377/90, ar ko nosaka Kopienas procedūru veterināro zāļu atlieku maksimāli pieļaujamos daudzumus dzīvnieku izcelsmes pārtikas produktos
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Regulu (EEK) Nr. 2377/90, ar ko nosaka Kopienas procedūru veterināro zāļu atlieku maksimāli pieļaujamos daudzumus dzīvnieku izcelsmes pārtikas produktos [1], kurā jaunākie grozījumi izdarīti ar Komisijas Regulu (EK) Nr. 1295/2000 [2], un jo īpaši tās 6., 7. un 8. pantu,
tā kā:
(1) Saskaņā ar Regulu (EEK) Nr. 2377/90 atlieku maksimāli pieļaujamie daudzumi pakāpeniski jānosaka visām farmakoloģiski aktīvajām vielām, kuras Kopienā izmanto veterinārajās zālēs, kas paredzētas tādu dzīvnieku ārstēšanai, no kuriem iegūst pārtikas produktus.
(2) Maksimāli pieļaujamie atlieku daudzumi būtu jānosaka tikai pēc tam, kad Veterināro zāļu komiteja ir pārbaudījusi visu būtisko informāciju, kas attiecas uz attiecīgās vielas atlieku nekaitīgumu patērētājiem, kuri lieto dzīvnieku izcelsmes pārtikas produktus, un atlieku ietekmi uz pārtikas produktu rūpniecisko pārstrādi.
(3) Nosakot veterināro zāļu maksimāli pieļaujamos atlieku daudzumus dzīvnieku izcelsmes pārtikas produktos, jāprecizē dzīvnieka suga, kurā atliekas var atrasties, daudzumus, kas var būt katrā no attiecīgajiem gaļas audiem, kuri iegūti no ārstētā dzīvnieka (izmeklējamie substrāti), un to atlieku pamatīpašības, kas ir būtiskas atlieku uzraudzībai (marķieratliekas).
(4) Lai kontrolētu atliekas, kā paredzēts attiecīgajos Kopienas juridiskajos aktos, maksimāli pieļaujamie atlieku daudzumi parasti būtu jānosaka izmeklējamiem aknu vai nieru substrātiem. Transportējot liemeņus starptautiskajā tirdzniecībā, aknas un nieres tomēr no tiem bieži vien izņem, un līdz ar to maksimāli pieļaujamie atlieku daudzumi būtu jānosaka arī muskuļu vai tauku audiem.
(5) Tām veterinārajām zālēm, kuras paredzēts izmantot dējējputniem, zīdītājdzīvniekiem vai medus bitēm, maksimāli pieļaujamie atlieku daudzumi jānosaka arī olām, pienam vai medum.
(6) Regulas (EEK) Nr. 2377/90 I pielikumā būtu jāiekļauj spektinomicīns, diciklanils un tilozīns.
(7) Lai ļautu pabeigt zinātniskos pētījumus, Regulas (EEK) Nr. 2377/90 III pielikumā būtu jāiekļauj deltametrīns.
(8) Lai ļautu pabeigt zinātniskos pētījumus, dihidrostreptomicīnam, gentamicīnam, neomicīnam (tajā skaitā framicetīnam) un streptomicīnam būtu jāpagarina derīguma ilgums pagaidu maksimāli pieļaujamo atlieku daudzumiem, kas iepriekš noteikti Regulas (EEK) Nr. 2377/90 III pielikumā.
(9) Pirms šīs regulas stāšanās spēkā būtu jāatvēl pietiekams laikposms, lai dalībvalstis varētu izdarīt jebkurus vajadzīgos grozījumus atļaujās laist attiecīgās veterinārās zāles tirgū, kuras piešķirtas saskaņā ar Padomes Direktīvu 81/851/EEK [3], kurā jaunākie grozījumi izdarīti ar Komisijas Direktīvu 2000/37/EK [4], lai ņemtu vērā šīs regulas noteikumus.
(10) Šajā regulā paredzētie pasākumi ir saskaņā ar Veterināro zāļu pastāvīgās komitejas atzinumu,
IR PIEŅĒMUSI ŠO REGULU.
1. pants
Ar šo Regulas (EEK) Nr. 2377/90 I un III pielikumu groza, kā noteikts šīs regulas pielikumā.
2. pants
Šī regula stājas spēkā trešajā dienā pēc tās publicēšanas Eiropas Kopienu Oficiālajā Vēstnesī.
To piemēro no sešdesmitās dienas pēc tās publicēšanas.
Šī regula uzliek saistības kopumā un ir tieši piemērojama visās dalībvalstīs.
Briselē, 2000. gada 15. septembrī

Labels: 0
3
17